ΓΡΑΠΤΗ ΕΡΩΤΗΣΗ E-3189/97 υποβολή: Magda Aelvoet (V) προς την Επιτροπή (16 Οκτωβρίου 1997)

Θέμα: Ανέγερση καφετερίας στο φυσικό οικότοπο «De Demervallei» (Φλάνδρα)

Έχοντας υπόψη ότι:

1. σύμφωνα με την απόφαση της φλαμανδικής κυβέρνησης της 17ης Ιανουαρίου 1988 και δυνάμει της οδηγίας 79/409/ΕΟΚ του Συμβουλίου της 2ας Απριλίου 1979 περί της διατηρήσεως των αγρίων πτηνών ((ΕΕ L 103 της 25.04.1979, σελ. 3 )), ο υγρότοπος «De Demervallei» (Φλάνδρα) έχει χαρακτηριστεί ως φυσική ζώνη διατήρησης 7

2. η οδηγία 92/43/ΕΟΚ ((ΕΕ L 206 της 22.07.1992, σελ. 7 )), η οποία ενσωματώνει την ανωτέρω οδηγία 79/409/ΕΟΚ, προβλέπει ότι απαιτείται η εκπόνηση μελέτης περιβαλλοντικών επιπτώσεων για τα σχέδια πολεοδομικής ανάπτυξης που επηρεάζουν σημαντικά τις φυσικές ζώνες διατήρησης 7

3. ο οργανισμός Intercommunale Schulens Meer (ISM), κάτοχος άδειας χρησιμοποίησης των υδατοστρωμάτων της προαναφερθείσας φυσικής ζώνης διατήρησης, για την ανέγερση εγκαταστάσεων άθλησης και ψυχαγωγίας, έχει προγραμματίσει την κατασκευή μιας καφετερίας, κόστους 40 περίπου εκατ. BEF στο Λούμεν, στις όχθες αυτών των υδατοστρωμάτων 7

4. για το σκοπό αυτό, ο οργανισμός ISM έλαβε από την φλαμανδική κυβέρνηση οικοδομική άδεια, στην οποία δεν γίνεται καν μνεία του γεγονότος ότι το υπό ανέγερση κτίσμα θα βρίσκεται στην ειδική φυσική ζώνη διατήρησης, και στην οποία αγνοείται παντελώς η έντονα αρνητική γνωμοδότηση του Υπουργείου Προστασίας της Φύσης της ίδιας της φλαμανδικής κυβέρνησης 7

5. ο ISM έχει ζητήσει κοινοτική χρηματοδότηση για την υλοποίηση του σχεδίου αυτού, το οποίο έχει παρουσιάσει ως «πολιτιστικό κέντρο φυσικής ιστορίας», παρόλο που δεν πρόκειται για κανενός είδους «πολιτιστικό κέντρο» (και η μόνη υποδομή που θα μπορούσε να χαρακτηρισθεί ως πολιτιστικό κέντρο είναι μία αίθουσα εκθέσεων με διαστάσεις μικρότερες ακόμη και από τον χώρο που προορίζεται για τις τουαλέττες!) 7

Προτίθεται η Επιτροπή να επιτρέψει τη χρηματοδότηση του προγράμματος αυτού;

Δεν θεωρεί ότι είναι σκόπιμο να διενεργήσει έρευνα σχετικά με το εν λόγω σχέδιο και να λάβει τα απαραίτητα μέτρα προκειμένου να αποφευχθεί η καταστροφή αυτού του φυσικού οικοτόπου;

Απάντηση της κας Bjerregaard εξ ονόματος της Επιτροπής (15 Δεκεμβρίου 1997)

Οι βελγικές αρχές χαρακτήρισαν περιοχή 5670 εκταρίων, ονόματι «Demervallei» ως περιοχή ειδικής προστασίας, δυνάμει του άρθρου 4 της οδηγίας 79/409/ΕΟΚ περί της διατηρήσεως των αγρίων πτηνών.

Σύμφωνα με το άρθρο 7 της οδηγίας 92/43/ΕΟΚ περί της διατηρήσεως των φυσικών ενδιαιτημάτων (οικοτόπων) και της άγριας πανίδας και χλωρίδας, στις περιοχές αυτές ισχύουν οι διατάξεις του άρθρου 6 παράγραφοι 2.3 και 4 της ίδιας οδηγίας σύμφωνα με τις οποίες οι εθνικές αρχές καλούνται να αποφεύγουν την υποβάθμιση των φυσικών ενδιαιτημάτων και των ενδιαιτημάτων ειδών, στις περιοχές αυτές. Κάθε σχέδιο ή έργο το οποίο δεν συνδέεται άμεσα ή το οποίο δεν είναι αναγκαίο για την διαχείριση της τοποθεσίας, πλην όμως ενδέχεται να έχει σημαντικές επιπτώσεις σε αυτήν, υπόκειται σε διαδικασία η οποία περιγράφεται περαιτέρω στο εν λόγω άρθρο.

Η Επιτροπή θα απευθυνθεί σχετικά στις βελγικές αρχές προκειμένου να διαπιστώσει το κατά πόσον εφαρμόσθηκε εν προκειμένω η κατάλληλη διαδικασία.

Το έργο προτείνεται για χρηματοδότηση από το Ευρωπαϊκό Ταμείο Περιφερειακής Ανάπτυξης (ΕΤΠΑ) στο πλαίσιο του ενιαίου προγραμματικού εγγράφου του Λιμβούργου. Μέχρι στιγμής δεν έχει ακόμη πραγματοποιηθεί πληρωμή. Εξ όσων γνωρίζουμε, δεν έχουν ακόμη ολοκληρωθεί οι διαδικασίες που προβλέπει η εθνική νομοθεσία. Επιπλέον, συζητούνται ακόμη τροποποιήσεις στο έργο προκειμένου να περιοριστούν οι περιβαλλοντικές επιπτώσεις του.